**§1 Formål**

* 1. Dette dokumentet skal tydeliggjøre det rammeverket som gjelder økonomiske retningslinjer for Studentorganisasjonen i Bodø, heretter benevnt SOB.

**§2 Styrets plikter**

2.1 Styret er kontaktledd i alle økonomisk rettede spørsmål i SOB.

2.2 SOB honorerer ikke styremedlemmer, eller andre engasjerte i organisasjonen, med unntak av leder og nestleder. Unntak kan innvilges av ledergruppen bestående av alle foreningsledere og leder av SOB ved særskilt/overveiende arbeidsmengde.

2.3 SOB fremlegger budsjett for behandling av Studenttinget innen utgangen av september.

2.4 SOB sitt regnskap legges frem for behandling av Studenttinget innen utgangen av september hvert år.

2.5 SOB sine kontoer disponeres av organisasjonskonsulent.

..........

**§3 Kostnader relatert til drift**

3.1 Styret handler på vegne av de fullmakter som gis av Studenttinget og Årsmøtet.

3.2 Ved reiser, skal billigste eller mest hensiktsmessige reisemåte benyttes.

3.3 Kostnader relatert til mat og drikke i forbindelse med reising skal begrenses.

3.4 SOB kan dekke kostnader til losji ved behov. Det rimeligste og mest hensiktsmessige alternativ skal benyttes.

**§ 4 Arbeidsforhold i SOB**

4.1 Leder i SOB er lønnet i en 100% stilling.

4.2 Nestleder i SOB er lønnet i en 50% stilling.

4.3 Lønnsforhandlinger med de ansatte foretas av organisasjonskonsulent og to representanter som årsmøtet oppnevner. Forhandlingene baserer seg på sedvane og lønnspraksis fra tidligere erfaringer.

**§ 5 Studentsosiale midler**

**5.0 Formål og plikter**

5.0.1 Studenttinget har ansvar for å sikre en rettferdig og forholdsmessig fordeling av de studentsosiale midlene mellom undergrupper og foreninger

5.0.2 Studentsosiale midler skal legge til rette for engasjement og aktivitet, og bidra til å ivareta studentenes interesser faglig, sosialt og studentpolitisk

5.0.3 Tildeling av de aktivitetsbaserte studentsosiale midler gjøres på det første Studenttinget i semesteret.

5.0.4 Tildeling av søkbare midler gjøres ved styrevedtak eller behandling på studenttinget/årsmøtet

**5.1 Søkbare midler**

5.1.1Fra det årlige overskuddet av studentsosiale midler allokeres 25% av disse til en søkbar post.

5.1.2 Foreninger og organisasjoner underlagt SOB er berettiget til å søke om underskuddsgaranti\* eller tilskudd til arrangement, utstyr eller annen form for studentrettet aktivitet.

\* Med underskuddsgaranti menes en økonomisk sikkerhet i form av dekning av uforutsette økonomiske tap for et arrangement.

5.1.3 Beløp over 10 000kr bevilges i hovedsak som underskuddsgaranti.

5.1.4 Studentstyret kan innvilge til og med 20 000kr gjennom styrevedtak. Beløp over dette må vedtas av Studenttinget eller Årsmøtet.

5.1.5 Hver forening kan motta opp til 20 000kr i søkbare midler i året.

5.1.6 Ordinær støtte utbetales fortløpende etter søknaden er innvilget. Underskuddgaranti utbetales først etter at rapporteringsskjema med regnskap er innsendt etter endt arrangement.

5.1.7 Ved innvilget støtte plikter søker å profilere SOB.

5.1.8 Studentstyret kan kreve hele eller deler av innvilget beløp tilbakebetalt dersom tiltaket ikke blir gjennomført, eller ikke gjenspeiler det som står beskrevet i søknaden.

**5.2 Rapportering for aktivitetsbaserte studentsosiale midler**

5.2.1 Fakultetsforeninger er forpliktet til å levere semesterrapport til styret for å motta støttemidler.

5.2.2 Semesterrapport skal leveres innen frist satt av styret. Fristen skal være senest 31. januar for høstsemesteret og 31. august for vårsemesteret.

5.2.3 Dersom fullstendig semesterrapport ikke leveres innen tidsfristene kan den enkelte forening eller undergruppe miste retten til å motta støttemidler for semesteret rapporten gjelder.

5.2.4 Foreningenes semesterrapport skal inneholde følgende:

* Generell informasjon om foreningen
* Gjennomførte aktiviteter fra forrige semester
* Årsregnskap (Både resultat og balanse)\*
* Gjeldende budsjett\*

\*Årsregnskap og budsjett skal bare vedlegges i rapport for høstsemesteret

5.2.5 Styret kan kreve dokumentasjon på hva de studentsosiale midlene som tildeles tilknyttede organisasjoner og undergrupper brukes til.

5.2.6 Semesterrapporter skal leveres utfylt i den dokumentmal styret fastsetter at skal benyttes.

**5.3 Fordeling**

5.3.1 Styret innstiller, på bakgrunn av styrets vurdering av undergrupper og tilknyttede organisasjoners aktivitet, tildeling av støttemidler til undergruppene og de tilknyttede organisasjonene med inntil 40% av de avsatte midlene. Resterende midler tilfaller fakultetsforeningene.

5.3.2 Ved tildeling benyttes følgende kategorier:

* 50% tilfaller grunnstøtte. (Deles likt mellom fakultetsforeningene)
* 50% tilfaller aktivitetsstøtte. (Basert på innrapportert aktivitet)

5.3.3 Det kan gis forskudd for studentsosiale midler ved søknad.

5.3.4 Ubrukte budsjetterte midler i budsjettposten «studentsosiale midler» brukes til investeringer som fastsettes av styret ved styrevedtak.

**5.4 Aktivitetsbaserte studentsosiale midler**

5.4.1 Foreningenes aktiviteter deles inn i følgende kategorier:   
  
A) Fagdag - Varighet over 4 timer  
B) Faglige arrangementer - Varighet under 4 timer - Faglig og/eller annet relevant innhold  
C) Festlige arrangementer – temafester eller liknende arrangert på Samfunnet eller andre arenaer  
D) Sosiale arrangementer – arrangering av møteplasser for studenter

5.4.2 Videre skal støttebeløpets størrelse til hver enkelt aktivitet justeres etter følgende faktorer: A) Grad av åpenhet   
B) Deltakerkapasitet   
C) Deltakerkostnader   
D) Omsetning

**5.5 Vekttall**

Aktivitetsstøtte per aktivitet beregnes basert på vekttall som gis aktivitetskategoriene, som deretter skal økes eller reduseres med vekttallene som gis de ulike gradene i aktivitetsfaktorene, heretter bare benevnt aktivitetspoeng. Aktiviteter kan ikke gis negative poeng. Styrets innstilling til fordeling baseres på følgende vekttall:

**5.5.1 Aktivitetskategorier**

a) 8.00 – Fagdager

b) 4.00 – Faglige arrangementer

c) 1.00 – Festlige arrangementer

d) 2.00 – Sosiale arrangementer

**5.5.2 a) Grad av åpenhet**

1. Kun for kulltillitsvalgte 0.50 poeng
2. Kun for medlemmer 1.00 poeng
3. Åpent for alle studenter 1.50 poeng

**5.5.3 b) Antall deltakere**

1. 0-50 deltakere 0.50 poeng
2. 51-100 deltakere 1.00 poeng
3. 101-150 deltakere 2.00 poeng
4. 151-200 deltakere 2.50 poeng
5. 201-300 deltakere 3.00 poeng
6. Over 300 deltakere 4.00 poeng

**5.5.4 c) Kostnader for å delta**

1. 300kr eller over 0.00 poeng
2. 201-300kr 0.50 poeng
3. 101 – 200kr 1.00 poeng
4. 51kr – 100kr 1.50 poeng
5. 1kr-50kr 2.00 poeng
6. Gratis 2.50 poeng

**5.5.5 d) Kostnadsramme**

1. 100 000kr- eller mer 4.00 poeng
2. 50 001kr – 100 000kr 3.00 poeng
3. 20 001kr – 50 000kr 2.00 poeng
4. 10001kr – 19999kr 1.50 poeng
5. 5001kr- 10000kr 1.00 poeng
6. 3001-5000kr 0.50 poeng
7. 0kr – 3000kr 0.00 poeng
   * 1. **Særegne bestemmelser:**
8. Følgende får ikke aktivitetspoeng:
   1. Interne arrangementer (kun for styret og utvalg)
   2. Årsmøter og styremøter
   3. Veldedighetsarrangementer
9. Dersom flere foreninger står bak et arrangement, deles totalsummen for arrangementet likt mellom arrangørene.
10. Karrieredager får 15 poeng
11. Servering (mat og drikke) og utdeling (gaver, goodiebags, osv.) får 2 poeng. Det kan maksimalt hentes 4 poeng på dette punkt per semester